
ΔΕΛΤΙΟ ΤΥΠΟΥ

Φιλίπποι Δήμου Μινώα Πεδιάδας: Εκδήλωση μνήμης για την 85η επέτειο από την υπογραφή του Α΄ Πρωτοκόλλου για την έναρξη της Εθνικής Αντίστασης

Με σεβασμό στην ιστορική μνήμη και τη συμμετοχή εκπροσώπων των αρχών και πλήθους κόσμου, πραγματοποιήθηκε τη Δευτέρα 3 Αυγούστου στους Φιλίππους του Δήμου Μινώα Πεδιάδας, η εκδήλωση τιμής και μνήμης για την 85η επέτειο από την υπογραφή του Α΄ Πρωτοκόλλου για την έναρξη της Εθνικής Αντίστασης κατά των Γερμανών κατακτητών. Στον ιστορικό αυτό τόπο, όπου στις 3 Αυγούστου 1941 τέθηκαν τα θεμέλια της οργανωμένης αντίστασης στην Κρήτη με την ίδρυση της Κρητικής Εθνικής Επαναστατικής Επιτροπής (Κ.Ε.Ε.Ε.), αποδόθηκε φόρος τιμής στους πρωτεργάτες της Αντίστασης και σε όσους αγωνίστηκαν για την ελευθερία της πατρίδας. 

Στον χαιρετισμό του, ο Δήμαρχος Μινώα Πεδιάδας Βασίλης Κεγκέρογλου υπογράμμισε, μεταξύ άλλων: «Για μία ακόμη φορά αποτίσαμε τον οφειλόμενο φόρο τιμής στους ανθρώπους που πρωτοστάτησαν στην ίδρυση της οργανωμένης Αντίστασης στην Κρήτη και θυσιάστηκαν για να ζούμε σήμερα ελεύθεροι. Τιμούμε τη γενιά της Αντίστασης και τους ήρωες των χωριών της Κρήτης που με αυτοθυσία, ανιδιοτέλεια και βαθιά φιλοπατρία στάθηκαν απέναντι στις δυνάμεις του φασισμού και του ναζισμού. Το Πρωτόκολλο των Φιλίππων αποτελεί διαχρονικό σύμβολο εθνικής υπερηφάνειας και ευθύνης. Οι δημιουργοί του δεσμεύτηκαν να θέσουν την πατρίδα πάνω από κάθε προσωπικό συμφέρον, αφήνοντας μας μια ανεκτίμητη παρακαταθήκη. Είναι χρέος μας να κρατήσουμε ζωντανή την ιστορική μνήμη, ώστε οι νεότερες γενιές να γνωρίζουν ότι η ελευθερία, η δημοκρατία και η ειρήνη δεν είναι αυτονόητες αξίες, αλλά κατακτήσεις που απαιτούν ενότητα, διαρκή εγρήγορση και αίσθημα ευθύνης».

Κεντρικοί ομιλητές της εκδήλωσης ήταν ο Δρ. Πανεπιστημίου Ιωαννίνων, ιστορικός, συγγραφέας και Πρόεδρος του Δημοτικού Συμβουλίου Μινώα Πεδιάδας Γιώργος Καλογεράκης και ο Δρ. Αριστομένης Ι. Συγγελάκης, Πανεπιστημιακός και Συγγραμματέας του Εθνικού Συμβουλίου Διεκδίκησης των Οφειλών της Γερμανίας προς την Ελλάδα. Ο κ. Καλογεράκης ανέπτυξε το ιστορικό πλαίσιο και τη σημασία του Α΄ Πρωτοκόλλου της Κρητικής Εθνικής Επαναστατικής Επιτροπής, αναδεικνύοντας τον καθοριστικό ρόλο των Φιλίππων στην απαρχή της οργανωμένης αντίστασης στην Κρήτη, ενώ ο κ. Συγγελάκης, Πανεπιστημιακός και Συγγραμματέας του Εθνικού Συμβουλίου Διεκδίκησης των Οφειλών της Γερμανίας προς την Ελλάδα, αναφέρθηκε στη διαχρονική αξία της ιστορικής μνήμης και στη συνέχιση της διεκδίκησης των γερμανικών οφειλών προς την Ελλάδα.

Την εκδήλωση τίμησαν με την παρουσία τους ο ο Σεβασμιώτατος Μητροπολίτης Αρκαλοχωρίου, Καστελλίου και Βιάννου κ.κ. Ανδρέας, ο Αντιπεριφερειάρχης Ηρακλείου Νίκος Συριγωνάκης, ο Εντεταλμένος Περιφερειακός Σύμβουλος Γιώργος Παπαδάκης, ο Δήμαρχος Μινώα Πεδιάδας Βασίλης Κεγκέρογλου, οι Αντιδήμαρχοι Όλγα Δραμουντάνη, Καλλιόπη Αποστολογιωργάκη, Γρηγόρης Καλογερίδης, Μανώλης Κουρλετάκης, Mανώλης Ζαμπουλάκης και Γιάννης Συμιανάκης, ο Πρόεδρος της Δημοτικής Κοινότητας Καστελλιανών Μανώλης Πευκιανάκης, η Πρόεδρος του Πολιτιστικού Συλλόγου Φιλίππων «Άγιος Φίλιππος» Δέσποινα Αγγελάκη, ο Πρόεδρος του Πολιτιστικού Συλλόγου Μάρθας Μιχάλης Ανεθρεπτάκης,  εκπρόσωποι φορέων και συλλόγων, κάτοικοι των Φιλίππων και πλήθος κόσμου. Η εκδήλωση διοργανώθηκε από τον Πολιτιστικό Σύλλογο Φιλίππων «Άγιος Φίλιππος» με τη στήριξη του Δήμου Μινώα Πεδιάδας.


ΓΡΑΦΕΙΟ ΔΗΜΑΡΧΟΥ
Τηλ: 28913-40335 
Email: minoa@minoapediadas.gr

image1.png
)=
M




